MILLกำไรนิวไฮ ธุรกิจเหล็กสดใส
“MILL” ชี้ธุรกิจเหล็กครึ่งปีหลังแนวโน้มดี ครึ่งปีแรกกำไร 160 ล้านบาท ลดลง 37% จากงวดเดียวกันของปีก่อน แต่สูงกว่าทั้งปี 2554
29 ส.ค. 2555

“MILL” ชี้ธุรกิจเหล็กครึ่งปีหลังแนวโน้มดี ครึ่งปีแรกกำไร 160 ล้านบาท ลดลง 37% จากงวดเดียวกันของปีก่อน แต่สูงกว่าทั้งปี 2554
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) เปิดเผยว่า บริษัทมีกำไรสุทธิ 151.3 ล้านบาท ในช่วง 6 เดือนแรกปีนี้ ลดลง 37.70% จากงวดเดียวกันของปีก่อนที่มีกำไรสุทธิ 257.98 ล้านบาท แต่ก็เป็นกำไรสุทธิที่ทำได้มากกว่าทั้งปี 2554 ที่มีกำไรสุทธิ 111.70 ล้านบาท และมั่นใจว่ากำไรในปีนี้น่าจะสูงที่สุดเท่าที่เคยมีมา
สำหรับแนวโน้มครึ่งปีหลังน่าจะยังคงดีต่อเนื่อง โดยมีปัจจัยหลักมาจากโครงการ Green Mill ซึ่งเสร็จสมบูรณ์แล้ว และผลิตได้ดีตั้งแต่เดือน มี.ค. ส่งผลให้รายได้จากการขายเหล็กทุกกลุ่มผลิตภัณฑ์ในครึ่งปีแรกเพิ่มขึ้น 16.5% อยู่ที่ 8,930 ล้านบาท ขณะที่อัตรากำไรขั้นต้นเพิ่มขึ้นจาก 5% เป็น 7.4% 
“ตลาดเหล็กในช่วงครึ่งปีแรกเติบโตดีกว่าที่คาดการณ์ไว้ โดยความต้องการเหล็กในประเทศอยู่ที่ 7.9 ล้านตัน เติบโต 7% โดยเฉพาะจากภาคก่อสร้างที่ได้รับการกระตุ้นจากโครงการขนาดใหญ่ของภาครัฐ รวมถึงอุตสาหกรรมยานยนต์น่าจะดีต่อเนื่องในช่วงครึ่งปีหลัง และทั้งปีคาด ว่าความต้องการน่าจะอยู่ที่ 16.5 ล้านตัน จากปีก่อนอยู่ที่ 14.7 ล้านตัน”
สำหรับราคาเหล็กอาจจะมีความผันผวนบ้างเล็กน้อย โดยในช่วงเดือน พ.ค.ก.ค. ลดลง เนื่องจากเป็นช่วงฤดูฝนซึ่งเป็นอุปสรรคต่อการก่อสร้าง แต่ MILL มีนโยบายบริหารความเสี่ยงด้วยการบริหารสินค้าคงเหลือด้วยความระมัดระวัง และไม่เก็งกำไรจากความผันผวนของราคา
ด้านการซื้อขายหุ้น MILL วันแรกหลังปลดป้าย SP ส่งงบการเงินมีกำไรสุทธิลดลง ทำให้ราคาหุ้นลดลง 0.08 บาท หรือ 3.39% ปิดที่ 2.28 บาท